Nebol predložený žiadny zmenený návrh Komisie. V oznámení „Communication de la Commission sur les suites données aux avis et résolutions adoptés par le Parlement eropéen lors de la session d'avril 2014“ [dokument SP (2014)471] zaslanom Európskemu parlamentu 7. júla 2016 Komisia uviedla, že môže v plnom rozsahu, čiastočne, v zásade alebo pod podmienkou preformulovania akceptovať 50 zo 136 pozmeňujúcich návrhov, keďže tieto pozmeňujúce návrhy by podľa jej názoru mohli návrh Komisie objasniť alebo vylepšiť a sú v súlade s jeho všeobecnými cieľmi.

V návrhu sa ďalej stanovuje proaktívnejší systém, pokiaľ ide o dovoz rastlín, rastlinných produktov a iných predmetov, ktoré môžu byť hostiteľmi škodcov a tým predstavovať neprijateľné fytosanitárne riziko, do Únie alebo ich premiestňovanie v Únii. V návrhu sa zjednodušujú pravidlá certifikácie tým, že sa v prípade všetkých rastlín na výsadbu vyžaduje jednotný rastlinný pas. Okrem toho sa v návrhu zavádza osvedčenie pred vývozom, ktorým sa zabezpečuje lepšia koordinácia medzi členskými štátmi v prípade, že sa rastliny, rastlinné produkty alebo iné predmety premiestňujú medzi členskými štátmi pred ich vývozom do tretej krajiny.

Týmto návrhom sa zrušujú a nahrádzajú právne predpisy Únie o ochrane pred škodcami rastlín, ktoré tvorí smernica 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva a šesť ďalších smerníc o opatreniach na ochranu zdravia rastlín a o škodcoch. Súčasný legislatívny rámec bol zavedený v roku 1977 a je potrebné ho upraviť so zreteľom na nové výzvy, ktoré prináša zvýšený objem obchodu a zmena klímy. Tento návrh je súčasťou balíka preskúmavaných právnych predpisov týkajúcich sa zdravia rastlín, zdravia zvierat, úradných kontrol týkajúcich sa rastlín, zvierat, potravín a krmív, ako aj výdavkov Únie na tieto politiky.

3.2Pozmeňujúce návrhy Európskeho parlamentu akceptované Komisiou a zahrnuté úplne, čiastočne alebo v zásade do pozície Rady v prvom čítaní

Informovanie príslušných profesionálnych prevádzkovateľov o pohotovostných plánoch. Európsky parlament predložil pozmeňujúci návrh č. 56, v ktorom sa stanovuje, že členské štáty oznamujú svoje pohotovostné plány na požiadanie Komisii a ostatným členským štátom „a informujú všetkých príslušných prevádzkovateľov“. Informovanie všetkých príslušných prevádzkovateľov je užitočným doplnením návrhu, ktoré bolo prijaté Komisiou a Radou a bolo zahrnuté do znenia nariadenia.

Zapojenie zainteresovaných strán do simulačných cvičení. Európsky parlament predložil pozmeňujúci návrh č. 57, v ktorom sa stanovuje, že tieto cvičenia sa uskutočňujú v prípade všetkých príslušných prioritných škodcov v primeranej lehote a „za účasti príslušných zainteresovaných strán“. Zapojenie príslušných zainteresovaných strán je užitočným doplnením návrhu, ktoré bolo prijaté Komisiou a Radou.

3.3Pozmeňujúce návrhy Európskeho parlamentu zamietnuté Komisiou a zahrnuté úplne, čiastočne alebo v zásade do pozície Rady v prvom čítaní

Zrušenie 10 % prahu pre prioritných škodcov. Európsky parlament považoval hornú hranicu 10 % z celkového počtu karanténnych škodcov Únie za svojvoľnú, a preto navrhol jej zrušenie (pozmeňujúci návrh č. 40). Komisia zamietla tento pozmeňujúci návrh s cieľom zabezpečiť, aby sa pri schvaľovaní zoznamu prioritných škodcov dodržiavala zásada určovania priorít. Rada tento pozmeňujúci návrh akceptovala a 10 % prah bol z nariadenia vypustený. Komisia môže túto pozíciu akceptovať v záujme dosiahnutia kompromisu, ako aj preto, že zásadu určovania priorít bude možné dodržať aj bez stanovenia konkrétnej hraničnej hodnoty v právnych predpisoch.

Podávanie správ o rastlinných pasoch. Európsky parlament predložil pozmeňujúci návrh, ktorým sa stanovuje povinnosť Komisie podať Európskemu parlamentu a Rade správu o skúsenostiach získaných v súvislosti s rozšírením systému rastlinných pasov na všetky pohyby rastlín, rastlinných produktov a iných predmetov na území Únie. Táto správa musí obsahovať jasnú analýzu nákladov a prínosov pre prevádzkovateľov (pozmeňujúce návrhy č. 108 a 109). Komisia tento pozmeňujúci návrh zamietla, pretože pri posúdení vplyvu sa dospelo k záveru, že rozšírenie rozsahu pôsobnosti rastlinných pasov na všetky rastliny na výsadbu nebude mať žiadny významný vplyv na prevádzkovateľov a obchod s rastlinami. Rada tento pozmeňujúci návrh akceptovala. Komisia môže pozíciu Rady akceptovať v záujme dosiahnutia kompromisu.

Podávanie správ o dovozných opatreniach. Európsky parlament navrhol, aby Komisia mala povinnosť podávať Európskemu parlamentu a Rade správu o presadzovaní a účinnosti opatrení súvisiacich s dovozom na územie Únie, ktorej súčasťou bude analýza nákladov a prínosov (pozmeňujúci návrh č. 98). Rada tento pozmeňujúci návrh akceptovala. Aj keď Komisia pôvodne zamietla pozmeňujúci návrh Európskeho parlamentu, pretože ho pokladala za príliš zaťažujúci, môže akceptovať text prevzatý do pozície Rady v snahe o nájdenie kompromisného riešenia.

3.4Pozmeňujúce návrhy Európskeho parlamentu akceptované Komisiou úplne, čiastočne alebo v zásade, ale nezahrnuté do pozície Rady v prvom čítaní

Niektoré menšie zmeny Komisia čiastočne prijala, neboli však osobitne zahrnuté do konečnej pozície Rady, keďže sa v priebehu rokovaní stali nadbytočnými, vysvetlili sa na inom mieste alebo boli do návrhu zahrnuté implicitne (napr. pozmeňujúce návrhy č. 43, 44, 45, 46, 51, 52 a 53).

3.5Pozmeňujúce návrhy Európskeho parlamentu zamietnuté Komisiou a nezahrnuté do pozície Rady v prvom čítaní

Zahrnutie inváznych nepôvodných druhov do vymedzenia pojmu škodca. Európsky parlament navrhol zahrnutie inváznych nepôvodných druhov do vymedzenia pojmu škodca (pozmeňujúci návrh č. 19). Komisia tento pozmeňujúci návrh zamietla, pretože takýmto rozšírením vymedzenia pojmu by došlo k prekrytiu s nariadením (EÚ) č. 1143/2014 o prevencii a manažmente introdukcie a šírenia inváznych nepôvodných druhov, a takýto pozmeňujúci návrh by viedol k prečerpaniu dostupných zdrojov v súvislosti s posudzovaním a riadením škodcov. Rada takisto zamietla takéto rozšírenie rozsahu vymedzenia pojmu, ale súhlasila s tým, aby sa do rozsahu vymedzenia pojmu „škodca“ za určitých podmienok zahrnuli neparazitické rastliny (pozri bod 3.6).

Zoznam škodcov v prílohe k nariadeniu namiesto vo vykonávacom akte. Európsky parlament predložil pozmeňujúci návrh, aby sa zoznamy všetkých škodcov nachádzali v prílohách k nariadeniu (napríklad pozmeňujúce návrhy č. 14, 30 a 31). Komisia tento pozmeňujúci návrh zamietla. Je toho názoru, že základným prvkom rozsahu pôsobnosti nariadenia sú kritériá, na základe ktorých sa rozhodne o zaradení škodcov do zoznamu, a nie samotné zoznamy, ktoré sú prechodné. Štatút škodcov v zoznamoch sa často mení a súvisí s opatreniami proti týmto škodcom a s dotknutými tretími krajinami/členskými štátmi. Zoznamy škodcov by sa preto mali stanovovať vo vykonávacích aktoch, a nie v prílohách k nariadeniu. Rada tento pozmeňujúci návrh takisto zamietla z rovnakých dôvodov.

Príslušné orgány majú mať právo uplatniť zamedzenie šírenia namiesto eradikácie. Európsky parlament vo svojom pozmeňujúcom návrhu navrhuje, aby príslušné orgány mali možnosť uplatniť na základe svojho vlastného rozhodnutia zamedzenie šírenia namiesto eradikácie karanténnych škodcov Únie, keď usúdia, že eradikácia nie je možná (pozmeňujúci návrh č. 47). Komisia zamietla tento pozmeňujúci návrh, pretože v záujme fytosanitárnej ochrany územia Únie je dôležité, aby eradikácia bola pre príslušné orgány aj naďalej jedinou možnosťou. Zamedzenie šírenia by sa malo povoliť len vtedy, ak sa tak rozhodne na úrovni Únie prostredníctvom vykonávacieho rozhodnutia Komisie. Rada tento pozmeňujúci návrh takisto zamietla z rovnakých dôvodov.

Koordinácia odškodnenia profesionálnych prevádzkovateľov. Európsky parlament predložil pozmeňujúci návrh, podľa ktorého by členské štáty pri odškodňovaní profesionálnych prevádzkovateľov za hodnotu rastlín, rastlinných produktov alebo iných predmetov zničených v rámci opatrení na eradikáciu, ktoré sa vykonali v cezhraničnej oblasti, mali zabezpečiť, aby sa primerané odškodnenie koordinovalo medzi dotknutými členskými štátmi s cieľom zabrániť narušeniu trhu (pozmeňujúci návrh č. 48). Komisia tento pozmeňujúci návrh zamietla, pretože toto doplnenie sa netýka predmetu tohto návrhu ale finančnej regulácie opatrení Komisie a vzhľadom na jeho deklaratórnu povahu je v rozpore s pravidlami legislatívnej techniky. Rada tento pozmeňujúci návrh takisto zamietla z rovnakých dôvodov.

Prísne požiadavky na fytosanitárny tranzit. V prípade rastlín, rastlinných produktov alebo iných predmetov, ktoré sú v tranzite cez územie Únie, Európsky parlament navrhuje prísnejšie požiadavky vrátane používania úradne schválenej fytosanitárnej pečate a intenzívneho dohľadu nad týmto pohybom (pozmeňujúce návrhy č. 91 a 92). Komisia tieto pozmeňujúce návrhy zamietla, pretože sú zaťažujúce a neprimerané vzhľadom na potenciálne fytosanitárne riziko uvedených komodít. Rada tento pozmeňujúci návrh takisto zamietla z rovnakých dôvodov, ako aj z toho dôvodu, že ustanovenia o tranzite budú horizontálne spadať do rozsahu pôsobnosti nového nariadenia o úradných kontrolách [COM(2013) 265 final – 2013/0140 COD].

Konzultácie s poradnou skupinou. Európsky parlament predložil pozmeňujúci návrh, v ktorom sa stanovuje, že Komisia by mala viesť konzultácie s poradnou skupinou pre potravinový reťazec a zdravie zvierat a rastlín zriadenou rozhodnutím Komisie 2004/613/ES a že táto skupina by sa mala vyjadrovať k príprave vykonávacích a delegovaných aktov (pozmeňujúci návrh č. 113). Komisia tento pozmeňujúci návrh zamietla, pretože takýto postup by mal byť ponechaný na voľné uváženie Komisie a nemá byť stanovený v legislatívnom akte. Komisia s poradnou skupinou pravidelne konzultuje o rastlinolekárskych otázkach a v roku 2013 bola v rámci poradnej skupiny na tieto účely zriadená stála pracovná skupina pre rastliny. Rada tento pozmeňujúci návrh takisto zamietla z rovnakých dôvodov.

3.6Nové ustanovenia zavedené Radou

Rada predložila mnoho pozmeňujúcich návrhov k takmer všetkým článkom návrhu. Väčšina týchto pozmeňujúcich návrhov predstavuje ďalší rozvoj ustanovení návrhu a nezavádza nový alebo zásadne zmenený prístup. Ďalej uvedené ustanovenia však dopĺňajú rozsah pôsobnosti alebo požiadavky tohto návrhu.

Zahrnutie neparazitických rastlín do vymedzenia pojmu škodca. Podľa návrhu boli neparazitické rastliny vylúčené z vymedzenia pojmu škodca. Rada doplnila ustanovenie, podľa ktorého možno vždy, keď existuje dôkaz, že neparazitické rastliny (s výnimkou inváznych nepôvodných druhov) predstavujú fytosanitárne riziká, ktoré majú závažný hospodársky, sociálny a environmentálny vplyv na územie Únie, tieto neparazitické rastliny považovať škodlivé pre rastliny alebo rastlinné produkty (t. j. za škodcov). Komisia akceptovala tento pozmeňujúci návrh v záujme dosiahnutia kompromisu.

Dočasné chránené zóny. Rada doplnila ustanovenie, podľa ktorého môže Komisia uznať dočasnú chránenú zónu, na ktorú sa vzťahujú podmienky bežných chránených zón. Na vytvorenie dočasnej zóny sa však namiesto trojročného prieskumu, ktorý sa vyžaduje pre bežné chránené zóny, bude vyžadovať len ročný prieskum. Uznanie dočasnej chránenej zóny trvá maximálne tri roky od uznania a po troch rokoch automaticky stráca platnosť. Komisia akceptovala toto ustanovenie, pretože by sa ním mohol zabezpečiť flexibilnejší prístup k zriaďovaniu chránených zón.